钦定古今图书集成/明伦汇编/官常典/第522卷 > 王珍
## 钦定古今图书集成/明伦汇编/官常典/第522卷 > 王珍

按《元史》本传：“珍字国宝，大名南乐人。世为农家。珍，慷
慨有大志，金末丧乱，所在盗起，南乐人杨铁枪聚众
保乡里，太祖遣兵攻破河朔，铁枪以兵应之。行营帅
按只署珍军前都弹压。铁枪与金军战死，众推苏椿
代领其众。宋将彭义斌帅师侵大名，椿战不利，降之，
义斌遂据大名。珍弃其家，间道走还军中。按只嘉其”
诚，待遇益厚，以为假子。复从速鲁忽击走义斌，苏椿
以大名降，珍妻子故在，珍语之曰：“吾非弃汝辈，诚不
以私爱夺吾报国之心耳。”闻者称叹，授镇国上将军、
大名路治中，军前行元帅府事。俄以取宁海、胙城功，
迁辅国上将军，复授统摄开曹、滑、濬等处行元帅府
事，兼大名路安抚使。苏椿复欲叛归金，珍觉之，与元
帅梁仲先发兵攻椿，椿开南门而遁。国王斡真授仲
行省珍骠骑卫上将军、同知大名府事，兼兵马都元
帅。从剌不台经略河南，破金将武仙于郑州，复与金
人战于萧县，斩其将。顷之，仲死，国王命仲妻冉守真
权行省事，珍为大名路尚书省下都元帅，将其军，国
用安据徐、邳。珍从太赤及阿术鲁攻拔之，授同佥大
名行省事。从军伐宋，破光州、枣阳、庐、寿、滁州，珍常身
先诸将，屡有功。宋城五河口，珍帅死士二十人夺之，
宋人遁。乘胜进师，连破濠、泗、涡口。岁庚子，入见太宗，
授总帅本路军马、管民次官，佩金符。珍言于帝曰：“大
名困于赋调，贷借西域贾人银八十铤及逋粮五万
觓，若复征之，民无生者矣。”诏官偿所借银，复尽蠲其
逋粮。已而朝廷议分蒙古、汉军戍河南，以珍戍睢州。
修城隍，明斥候，宋兵不敢犯。己酉，入朝，定宗进本路
征行万户，加金虎符。在镇九年，卒，年六十五。